Ντέμης Νικολαΐδης

Ο Ντέμης (Θεμιστοκλής) Νικολαΐδης (Γκίσεν, Γερμανία, 17 Σεπτεμβρίου 1973) είναι Έλληνας πρώην διεθνής ποδοσφαιριστής και πρώην πρόεδρος της ΑΕΚ. Τα τελευταία χρόνια ασχολείται με την παρουσίαση τηλεοπτικών εκπομπών αθλητικού περιεχομένου. 

Θεωρείται ως ένας από τους καλύτερους Έλληνες ποδοσφαιριστές όλων των εποχών, καθώς συνδύαζε άψογη τεχνική κατάρτιση και ταχύτητα, ενώ παρόλο που δεν ήταν πολύ ψηλός είχε έφεση στο σκοράρισμα με το κεφάλι και φημιζόταν για τη δύναμή του. Αγωνιζόμενος στην κορυφή της επίθεσης σημείωσε πολλά και σπουδαία γκολ για τις ομάδες που αγωνίστηκε αλλά και για την εθνική Ελλάδας. Κορυφαία στιγμή της καριέρας του ήταν το 2004, όταν κατέκτησε με την εθνική Ελλάδας το Ευρωπαϊκό Πρωτάθλημα στην Πορτογαλία.

Συλλογική καριέρα

Εθνικός Αλεξανδρούπολης
Έχοντας καταγωγή από την Αλεξανδρούπολη έκανε από μικρή ηλικία τα πρώτα του ποδοσφαιρικά βήματα στον τοπικό Εθνικό. Την περίοδο 1991-92 που ο σύλλογος προβιβάστηκε στην Γ' Εθνική, έκανε και ο Νικολαΐδης το άλμα στην πρώτη ομάδα. Την επόμενη περίοδο (1992-93) καθιερώθηκε ως βασικός, σκοράροντας 7 γκολ σε 30 αγώνες, ενώ την επόμενη χρονιά εντυπωσίασε από νωρίς σημειώνοντας 7 γκολ σε 9 αγώνες, προσελκύοντας το ενδιαφέρον πολλών ομάδων.

Απόλλων Σμύρνης
Στη μέση της περιόδου 1993-94, ο Απόλλων Σμύρνης (τότε Απόλλων Αθηνών) πραγματοποίησε τη μετακίνηση του νεαρού Νικολαΐδη από την Αλεξανδρούπολη στον σύλλογο της Αθήνας. Γρήγορα πήρε θέση βασικού και ανέλαβε πρωταγωνιστικό ρόλο στην ομάδα. Αναδείχθηκε τρίτος σκόρερ με 17 γκολ την περίοδο 1994-95, πίσω από Κριστόφ Βαζέχα (29) και Δημήτρη Σαραβάκο (21), με τον Απόλλωνα να τερματίζει τέταρτος, επίδοση που θεωρήθηκε εξωπραγματική για τα δεδομένα της ομάδας. Την επόμενη χρονιά (1995-96), σημείωσε ένα γκολ λιγότερο (16) στο πρωτάθλημα, η ομάδα του δεν τα πήγε το ίδιο καλά συγκριτικά με την προηγούμενη περίοδο, έφτασε όμως στον τελικό του Κυπέλλου κόντρα στην ΑΕΚ, όπου γνώρισε τη συντριβή με 7-1.

ΑΕΚ
Μετά από ένα μεγάλο "σίριαλ" που διήρκεσε δύο καλοκαιρινές μεταγραφικές περιόδους, ο Νικολαΐδης υπέγραψε τελικά συμβόλαιο στην ΑΕΚ, παρά τις ασφυκτικές πιέσεις που υπήρξαν ώστε να αποδεχθεί την πρόταση από τον Ολυμπιακό. Ο ίδιος έχει δηλώσει ότι από το καλοκαίρι του 1995 ήθελε να πάει στην ομάδα που αγαπάει (την ΑΕΚ) και για τον λόγο αυτό ήταν επηρεασμένος κατά την τελευταία του χρονιά στον Απόλλωνα. Το επόμενο καλοκαίρι (του 1996) κι ενώ οι διοικήσεις Ολυμπιακού και Απόλλωνα τα είχαν βρει σε όλα, ο νεαρός τότε επιθετικός δεν συμφώνησε, εμμένοντας στην προσωπική του επιθυμία να μεταγραφεί στην ΑΕΚ και τελικά τα κατάφερε.

Εκεί σημείωσε σημαντικά και σπουδαία γκολ, ενώ έγινε η "σημαία" των οπαδών της ομάδας που τον λάτρεψαν. Αναδείχθηκε πρώτος σκόρερ την περίοδο 1998-99 με 22 γκολ, αλλά δεν κατάφερε ποτέ να πανηγυρίσει κάποιο πρωτάθλημα. Κατέκτησε το Σούπερ Καπ του 1996 και το Κύπελλο τις χρονιές 1997, 2000 και 2002. Το 2000, στον τελικό Κυπέλλου με τον Ιωνικό σημείωσε γκολ με το χέρι, το οποίο ο ίδιος υπέδειξε στον διαιτητή, που δεν το είχε αντιληφθεί, ώστε να το ακυρώσει. Για τον λόγο αυτό βραβεύτηκε με το βραβείο Fair Play από τη Διεθνή Ποδοσφαιρική Ομοσπονδία (FIFA).

Κάθε καλοκαίρι το όνομά του ήταν στη λίστα των μεταγραφικών στόχων πολλών ευρωπαϊκών ομάδων, ενώ η βελγική Άντερλεχτ είχε συμφωνήσει το 2000 με την ΑΕΚ για τη μεταγραφή του, αλλά ο ίδιος αρνήθηκε την προσφορά και έμεινε στην Ελλάδα.

Με την έλευση του Μάκη Ψωμιάδη στην προεδρία της ΑΕΚ, το 2001, άρχισαν τα προβλήματα για τον Ντέμη Νικολαΐδη, ο οποίος κατηγόρησε τον τότε πρόεδρο της ομάδας για απάτες, "μαύρα χρήματα" και εκβιασμούς και εν μέρει κατάφερε να βρει το δίκιο του, όμως για την ΑΕΚ ήταν αργά, καθώς αντιμετώπιζε σοβαρά οικονομικά προβλήματα. Το συμβόλαιό του με την Ένωση έληξε το καλοκαίρι του 2003 και δεν ανανεώθηκε.

Ατλέτικο Μαδρίτης
Για πρώτη φορά στην καριέρα του, ο Ντέμης Νικολαΐδης, έφυγε από την Ελλάδα για το εξωτερικό, όταν έμεινε ελεύθερος από την ΑΕΚ. Έφτασε κοντά στη μεταγραφή του στη γαλλική Παρί Σεν Ζερμέν, αλλά τελικά προτίμησε την ισπανική Ατλέτικο Μαδρίτης, όπου υπέγραψε συμβόλαιο ενός έτους. Σε μια χρονιά γεμάτη τραυματισμούς, κατάφερε να κάνει αισθητή την παρουσία του και να εντυπωσιάσει με τις ικανότητές του τους απαιτητικούς Ισπανούς. Σημείωσε 6 γκολ σε 22 συμμετοχές στο πρωτάθλημα, αγωνιζόμενος κυρίως ως επιθετικό δίδυμο με τον νεαρό και ανερχόμενο τότε, αλλά μετέπειτα διάσημο διεθνή Ισπανό φορ Φερνάντο Τόρρες.

Στο τέλος εκείνης της περιόδου η Ατλέτικο του έκανε προσφορά για ανανέωση συμβολαίου, ώστε να παραμείνει στην ομάδα, αλλά ο Νικολαΐδης είχε πάρει την απόφασή του να αποσυρθεί λόγω χρόνιου προβλήματος στη μέση, όπου είχε ήδη χειρουργηθεί, αλλά κυρίως για να βοηθήσει την αγαπημένη του ομάδα, την ΑΕΚ, να βγει από την κρίση, αναλαμβάνοντας πρόεδρός της.

Διεθνής καριέρα
Το ντεμπούτο του στην εθνική Ελλάδας το έκανε το 1995 και τελευταίος του αγώνας ήταν στο Γιούρο 2004 όπου τελικά η Ελλάδα κατέκτησε το τρόπαιο, στον προημιτελικό κόντρα στην Γαλλία. Αγωνίστηκε συνολικά 54 φορές με τη γαλανόλευκη φανέλα και πέτυχε 17 γκολ, γεγονός που τον κατατάσσει 7ο σκόρερ όλων των εποχών.

Νωρίτερα, στο τέλος του 1999 είχε ανακοινώσει πως αποφάσισε να απέχει από την εθνική Ελλάδας, από κοινού με άλλους δύο συμπαίκτες του τότε στην ΑΕΚ, τον Ηλία Ατματσίδη και τον Μιχάλη Κασάπη, ως ένδειξη διαμαρτυρίας για τη διαιτησία στο ελληνικό πρωτάθλημα. Επέστρεψε έπειτα από προτροπή του Ότο Ρεχάγκελ το 2001.

Τηλεόραση 
Τη σεζόν 2018-2019, ο Ντέμης Νικολαΐδης παρουσίασε την εκπομπή «Total Football» στο OPEN σχολιάζοντας την αθλητική επικαιρότητα μαζί με πολλούς αθλητικογράφους. Από το 2021 παρουσιάζει την αθλητική εκπομπή «Monday FC» στο Novasports μαζί με τον δημοσιογράφο Γιάννη Πάγκο.

Στατιστικά στοιχεία ανά περίοδο

Σε συλλογικό επίπεδο

Στην εθνική Ελλάδας

Τίτλοι
 3 Κύπελλα Ελλάδας με την ΑΕΚ (1997, 2000, 2002)

 1 Σούπερ Καπ Ελλάδας με την ΑΕΚ (1996)

 1 Ευρωπαϊκό Πρωτάθλημα με την εθνική Ελλάδος (2004)

 1 Παγκόσμιο Κύπελλο Ποδοσφαίρου Ενόπλων 1997
Προσωπικές Διακρίσεις

 Καλύτερος Έλληνας νεαρός ποδοσφαιριστής: 1995

 Καλύτερος Έλληνας ποδοσφαιριστής (3 φορές): 1997, 1998, 2002

 Πρώτος σκόρερ στην Α' Εθνική Κατηγορία Ελλάδας: 1999

 Βραβείο Fair Play από την Παγκόσμια Ομοσπονδία Ποδοσφαίρου: 2002

Προεδρία της ΑΕΚ
Το 2004 αποφάσισε να εγκαταλείψει τα γήπεδα ως παίκτης και να συνεχίσει ως πρόεδρος της ΑΕΚ. Παραιτήθηκε από την προεδρία στις 2 Νοεμβρίου του 2008.

Ο Νικολαΐδης ανέλαβε την προεδρία της ΑΕΚ μετά από μια αποτυχημένη αγωνιστική χρονιά (την περίοδο 2003-04, όταν η ΑΕΚ τερμάτισε 4η, με 22 βαθμούς διαφορά από την πρώτη θέση) και η ομάδα κινδύνευε να τιμωρηθεί με υποβιβασμό λόγω χρεών.

Κατά την πρώτη χρονιά του Νικολαΐδη στην προεδρία της ΑΕΚ, την περίοδο 2004-05, η ομάδα τερμάτισε στην 3η θέση έναν μόνο βαθμό πίσω από τον πρωταθλητή Ολυμπιακό, ενώ ισοβάθμησε με τον δεύτερο Παναθηναϊκό. Τις τρεις πρώτες χρονιές ο Νικολαΐδης, λόγω περιορισμένων οικονομικών δυνατοτήτων, στηρίχτηκε σε νέους ποδοσφαιριστές χωρίς να βασιστεί σε μεγάλα ονόματα.

Την επόμενη χρονιά (2005-06) η ΑΕΚ τερμάτισε στη δεύτερη θέση, 3 βαθμούς πίσω από τον πρωταθλητή Ολυμπιακό και κέρδισε τη συμμετοχή της στο Τσάμπιονς Λιγκ.

Την περίοδο 2006-07 η ΑΕΚ τερμάτισε και πάλι στη δεύτερη θέση, 9 βαθμούς όμως μακριά από την πρώτη θέση, εξασφαλίζοντας και πάλι τη συμμετοχή της στο Τσάμπιονς Λιγκ, όπου η πορεία της κρίθηκε επιτυχημένη καθώς αποκλείστηκε στον όμιλό της μόλις για έναν βαθμό. Άξια αναφοράς η νίκη της στην Αθήνα επί της Μίλαν, η οποία στη συνέχεια κατέκτησε τον τίτλο.

Το 2007-08 ήταν η χρονιά που η ΑΕΚ ενισχύθηκε με έμπειρους ποδοσφαιριστές για να διεκδικήσει το πρωτάθλημα, το οποίο κρίθηκε υπέρ του Ολυμπιακού, ύστερα από παρέμβαση του Αθλητικού Διαιτητικού Δικαστηρίου, αφήνοντας την ΑΕΚ στη δεύτερη θέση. Στα πλέι οφ που ακολούθησαν χάθηκε και η συμμετοχή στο Τσάμπιονς Λιγκ.

Η επόμενη χρονιά 2008-09 ξεκίνησε με πολλά αποτυχημένα αποτελέσματα και ενώ ο Ντέμης Νικολαΐδης είχε ανακοινώσει από νωρίς πως θα αποχωρήσει στο τέλος της, παραιτήθηκε τελικά στις 2 Νοεμβρίου 2008.

Η συνολική παρουσία του στην προεδρία της ΑΕΚ προκάλεσε διιστάμενες απόψεις για τα αποτελέσματά της.

Προσωπική ζωή
Γεννήθηκε στο Γκίσεν της Γερμανίας, καθώς οι γονείς του ήταν μετανάστες εκεί, όμως σύντομα μετά τη γέννησή του επέστρεψαν στην Ελλάδα και συγκεκριμένα στην Αλεξανδρούπολη.

Από το 2003 μέχρι το 2021, ήταν παντρεμένος με τη Δέσποινα Βανδή. Απέκτησαν μαζί δύο παιδιά, τη Μελίνα, γεννημένη το 2004 και τον Γιώργο, γεννημένο το 2007.

Παραπομπές

Εξωτερικοί σύνδεσμοι 

 Η καριέρα του Ντέμη Νικολαΐδη στο www.national-football-teams.com
 Το προφίλ του Ντέμη Νικολαΐδη στο www.transfermarkt.de
 Ο Νικολαΐδης στο soccerway.com
 Προφίλ στο aek.com
 Αφιέρωμα της Νόβα στον Ντέμη Νικολαΐδη

Έλληνες ποδοσφαιριστές
Έλληνες πρόεδροι αθλητικών συλλόγων
Επιθετικοί ποδοσφαιριστές
Ποδοσφαιριστές Αθλητικής Ένωσης Κωνσταντινουπόλεως
Ποδοσφαιριστές Απόλλων Σμύρνης
Ποδοσφαιριστές Ατλέτικο Μαδρίτης
Ποδοσφαιριστές Εθνικής Ελλάδος
Ποδοσφαιριστές Εθνικής Ελλάδος Ενόπλων
Ποδοσφαιριστές Πριμέρα Ντιβιζιόν
Ποδοσφαιριστές Σούπερ Λιγκ Ελλάδας
Ποδοσφαιριστές Ευρωπαϊκού Πρωταθλήματος 2004
Πρόεδροι ΠΑΕ ΑΕΚ
Έλληνες ποδοσφαιριστές στο εξωτερικό
Παίκτες νικητές Ευρωπαϊκού Πρωταθλήματος Ποδοσφαίρου